เนื้อสัตว์แหล่งโปรตีน กินแล้วมีสารอาหาร สุขภาพดี ควรรับประทานในปริมาณที่เหมาะสม เพื่อประโยชน์สูงสุดต่อร่างกาย
นายสัตว์แพทย์ สรวิศ ธานีโต อธิบดีกรมปศุสัตว์ กล่าวว่า โปรตีนจากสัตว์ กินแล้วมีสารอาหาร สุขภาพดีและควรเลือกรับประทานในปริมาณที่เหมาะสม เนื้อสัตว์ที่เรานิยมรับประทานในทุกวันนี้ ล้วนมีสารอาหารที่แตกต่างกัน รวมถึงมีปริมาณสารอาหารที่ไม่เท่ากัน เนื้อสัตว์บางชนิดอาจจะมีปริมาณไขมันเยอะ บางชนิดอาจจะมีโปรตีนสูง ซึ่งร่างกายของแต่ละคนก็มีความต้องการสารอาหารที่ไม่เหมือนกัน จึงควรเลือกรับประทานเนื้อสัตว์ในปริมาณที่เหมาะสมและเพียงพอต่อความต้องการของร่างกาย เพื่อลดความเสี่ยงในการเกิดโรคต่างๆ และเพื่อประโยชน์สูงสุดต่อสุขภาพ ดังเช่น เนื้อหมูเป็นเนื้อสัตว์ที่คนไทยนิยมทานมากและยังเป็นแหล่งโปรตีนที่สำคัญมากๆ โดยเฉพาะส่วนที่เป็นเนื้อสันใน เป็นเนื้อส่วนที่มีมันแทรกน้อยที่สุด จึงมีปริมาณไขมันน้อย ให้โปรตีนสูง เหมาะสมกับทุกสภาพร่างกาย แต่ถ้าเป็นเนื้อสันนอก หรือเนื้อส่วนอื่นๆ จะมีปริมาณไขมันมากกว่าสันในหลายเท่า จึงไม่เหมาะกับผู้ที่กำลังควบคุมน้ำหนัก หรือผู้ที่ป่วยเป็นโรคอ้วน หรือโรคที่เกี่ยวข้องกับไขมัน สำหรับเนื้อไก่เป็นแหล่งโปรตีนที่ดีและมีไขมันน้อย ส่วนของเนื้อไก่ที่ดีที่สุดคือ เนื้อส่วนอก เป็นเนื้อที่มีสารอาหารประเภทโปรตีนสูงมากและมีไขมันเพียงร้อยละ 8.2 เท่านั้น เหมาะสมกับผู้ที่ต้องการเสริมสร้างกล้ามเนื้อในร่างกายและผู้ที่ต้องการลดไขมันในร่างกาย และสำหรับเนื้อเป็ดมีไขมันมากกว่าไก่ แต่มีปริมาณโปรตีนน้อยกว่า จึงไม่เหมาะกับผู้ป่วยเป็นโรคที่เกี่ยวกับไขมันหรือผู้ที่ต้องการควบคุมน้ำหนัก แม้โปรตีนจากสัตว์จะเป็นสารอาหารที่สำคัญและดีต่อร่างกาย แต่โปรตีนจากสัตว์มักมาพร้อมกับไขมันและคอเลสเตอรอล จึงควรรับประทานในปริมาณที่พอเหมาะและหากผู้ที่มีปัญหาสุขภาพต้องการรับประทานอาหารที่มีโปรตีนสูง ควรปรึกษาแพทย์ หรือผู้เชี่ยวชาญด้านโภชนาการก่อนเสมอ เพื่อประโยชน์สูงสุดต่อสุขภาพ